Rejsekort bukker under for Datatilsynets pres – og skruer ned for overvågningen

Rejsekort-appen har fået kritik for at snage mere i din placering, end godt er. Men nu sker der endelig noget. Fra i dag kan iPhone-brugere selv vælge, at appen kun må bruge lokationsdata, når den er i brug – og ikke hele tiden i baggrunden. Ændringen kommer, fordi Datatilsynet har presset selskabet til det.

Det lyder som en lille ændring, men i praksis er det et stort skridt for de mange, der har været skeptiske over, hvor meget Rejsekort egentlig holder øje med dem. Ifølge selskabet selv er der dog ikke ændret på selve adfærden: Appen har altid kun hentet data mellem check ind og check ud. Forskellen er, at det nu også matcher den tekniske indstilling på iPhone.

I juli 2024 besluttede Datatilsynet at indlede en egentlig undersøgelse af Rejsekort-appen. Tilsynet fandt nemlig de svar, Rejsekort fremlagde om lokationsindsamling, utilstrækkelige – og appens mulighed for at tracke brugerne 24/7 slog klart igennem som problematisk i forhold til GDPR’s krav om dataminimering og gennemsigtighed.

Kort sagt: Appen havde tekniske indstillinger, der gav adgang til lokation “Altid”, selvom – og her kommer nøglepunktet – den reelt kun brugte data mellem check ind og check ud.

Ærlig indrømmelse – og teknisk justering

Rejsekort har nu taget konsekvensen og ændret kurs. Den nye iPhone-indstilling tillader brugeren at vælge “Ved brug af appen” i stedet for “Altid”. Det stemmer bedre overens med appens faktiske funktionsmåde – nemlig kun at hente lokationsdata under selve rejsen

– Vi er glade for at kunne imødekomme et stort ønske fra vores brugere og at kunne betrygge dem i, at vi tager deres bekymring om lokationsdeling alvorligt. Brugerne skal vide, at vi kun bruger data, når det er nødvendigt, siger kundedirektør hos Rejsekort & Rejseplan A/S, Jens Willars.

Derudover blev det afsløret, at lokationsdata, der blev indsamlet efter rejse, ikke anonymiseredes som tidligere lovet. Til gengæld nedskrev Rejsekort datalagringsperioden fra 36 til to måneder – et klart tegn på, at de tager Datatilsynets kritik alvorligt.

Sådan aktiverer du den sikreste indstilling

Vil du være sikker på, at app’en kun lokationstracker, når du aktivt bruger den? Så følg disse simple trin på iPhone:

Åbn Indstillinger.

Gå til Apps.

Find og vælg Rejsekort.

Tap på Lokalitet.

Vælg „Ved brug af appen“.

Android-brugere har haft denne mulighed fra starten.

Læs mere om sagen:

Datatilsynet åbner sag mod Rejsekort app’en (03.07.2024)

10.000 i kø til Rejsekort app (09.04.2024).

Rejsekort app anonymiserer ikke brugernes lokation (08.06.2024).

Rejsekort-overvågning er unødvendig (15.04.2024).

Datatilsynet kritisk overfor ny Rejsekort app (11.04.2024).

Rejsekort bukker under for Datatilsynets pres – og skruer ned for overvågningen