Rejsekort app udråbes som en succes

“Det digitale Rejsekort stormer frem,” fortæller Rejsekort & Rejseplan A/S i en pressemeddelelse. Den nye app, som gør det muligt at checke ind og ud på rejsen med et enkelt swipe på mobilen, har rundet fem millioner swipes og 4 millioner rejser siden lanceringen i september.

– Fem millioner swipes på så kort tid viser, at vi har skabt en løsning, der imødekommer danskernes behov for fleksibilitet og enkelhed. Vi ser frem til at videreudvikle appen, så endnu flere får glæde af den, siger Jens Willars, der er kundedirektør hos Rejsekort & Rejseplan A/S.

I løbet af 2025 vil Rejsekort som app blive udvidet med flere muligheder. Det bliver blandt andet muligt at checke børn, cykler og hunde ind samt håndtere flere rejsende på én gang. Rabatter til børn, handicappede og førtidspensionister vil også kunne administreres direkte i app’en.

Med til historien hører dog, at der i 2023 blev foretaget mere end 176 millioner rejser med plastikkortet. Eller i gennemsnit 44 millioner på tre måneder. Altså betales mindre end 10 procent af rejserne med Rejsekort via app’en.

iNPUT har spurgt Rejsekort & Rejseplan A/S om det virkelig er tilfredsstillende. Vi opdaterer artiklen, når vi har fået svar.

App’en er udviklet i samarbejde med schweiziske Fairtiq, der har leveret lignende løsninger til flere europæiske lande siden 2016. Heriblandt Østrig, Tyskland og Frankrig.

Rejsekort app udråbes som en succes