Nu kan børn og unge rejse med Rejsekort-appen

Unge under 18 år har tidligere været forment adgang til Rejsekort-appen. Men det ændres fra i dag,
alle under 18 år sammen med en forælder eller værge kan oprette sig i appen. Det er forælderen eller værgen der betaler for barnets rejser.

I 2024 skete det næsten 35.000 gange, at børn og unge glemte at checke ud med det fysiske Rejsekort. Samtidig måtte forældre mere end 8.000 gange bestille et nyt kort, fordi det gamle var blevet væk eller glemt. Ligesom alle andre får de fremover en påmindelse om at checke ud direkte i appen.

– Som forældre kender vi lidt for godt til beskeden om et glemt check ud fra de yngste i familien. Det er nu fortid! Alle under 18 år kan oprette sig i appen – og blive mindet om at checke ud. Det gør det alt andet lige nemmere for både børn og forældre at rejse med kollektiv transport, fortæller Jens Willars, der er kundedirektør i Rejsekort & Rejseplan A/S.

Flere end 1,3 millioner danskere har allerede skiftet til Rejsekort-appen og i løbet af 2026 er det meningen, at plastikkortet skal være helt væk. Systemet bag plastikkortet er teknologisk forældet og dyr i drift og vedligehold.

Der er dog ved at blive et alternativ til dem, der ikke kan eller vil bruge appen:

– Vi ved, at der er en gruppe, som af forskellige årsager ikke har mulighed for eller ikke ønsker at bruge en app. Til dem kommer der en løsning, som minder om det fysiske Rejsekort. Den bliver klar, inden det fysiske Rejsekort lukker, fortæller Jens Willars.

Nu kan børn og unge rejse med Rejsekort-appen