Stor opdatering af Rejsekort app’en

Rejsekort app’en har netop fået en markant opdatering, der gør det langt nemmere at rejse med kollektiv transport – også hvis du har børn, venner eller endda en hund med. Den nye funktion giver mulighed for at checke op til 28 ekstra personer ind på én gang, samt en cykel og en hund, direkte i appen.

Næsten 900.000 danskere har allerede taget Rejsekort-appen i brug, og med den nyeste opdatering bliver den endnu mere fleksibel. Nu kan du hurtigt tilføje andre rejsende til din billet med et enkelt tryk, så hele familien kan rejse sammen uden besvær. Ifølge Jens Willars, kundedirektør i Rejsekort & Rejseplan A/S, har mange brugere efterspurgt denne funktion:

– Vores kundeundersøgelser viser, at mange har efterspurgt muligheden for at tage børnene, vennerne, hunden eller cyklen med på deres check ind. Det kan også lade sig gøre med det fysiske Rejsekort, men i appen kan det gøres på under 30 sekunder, siger han.

Flere nye funktioner på vej

Den nye funktion betyder også, at du ikke behøver at bekymre dig, hvis du glemmer at checke ud – appen kan nemlig minde dig om det eller endda gøre det for dig.

Udover muligheden for at tage venner, børn og hunden med, er der flere forbedringer på vej. I løbet af 2025 vil det blandt andet blive muligt at checke ind som barn, pensionist under 67 år og som rejsende med handicap direkte i appen.

Farvel til det fysiske Rejsekort

Den store opdatering er en del af en større overgang fra plastikkort til digital løsning. I 2026 lukker det fysiske Rejsekort, og dermed forsvinder de velkendte blå check-ind-standere. Ifølge Rejsekort & Rejseplan A/S er systemet forældet og dyrt at vedligeholde, hvilket er en af grundene til overgangen.

– Vi lukker de kendte blå punkter i 2026, da de er ved at have nået deres teknologiske levetid og er dyre og besværlige at vedligeholde. Vi ved også at der er en gruppe som af forskellige årsager ikke har mulighed for eller ønsker at bruge en app, og til den gruppe kommer der et godt alternativ som minder om det fysiske Rejsekort, siger Jens Willars.

Stor opdatering af Rejsekort app’en