Det fysiske Rejsekort lukkes i 2026

I 2026 forventes det, at det fysiske Rejsekort lukker, da det har “nået sin teknologiske levealder”, fortæller Rejsekort & Rejseplan A/S. I stedet skal Rejsekort app’en spille hovedrollen i systemet fremover. Men da der stadig er en lille gruppe, der ikke kan bruge app’en, skal samtlige standere på landsplan skiftes ud med nye, der kan bruge kreditkort i stedet for det nuværende kort.

– Det skal til enhver tid være muligt for de rejsende at købe billet til den kollektive transport. Vi ved fra vores kundeundersøgelser, at cirka 10 procent af dem, der i dag bruger det fysiske Rejsekort, enten ikke har en smartphone, er digitalt utrygge eller ønsker 100 procent anonymitet. Det er den gruppe, løsningen med de nye standere udvikles til, så de også kan købe en billet, når vi i 2026 forventer at udfase det fysiske Rejsekort, siger Jens Willars, kundedirektør i Rejsekort & Rejseplan A/S.

I efteråret 2024 blev der gennemført et EU-udbud på en rammeaftale med det formål at anskaffe standere til alternativet til Rejsekort som app. “Valget faldt på belgiske Prodata Mobility efter en omhyggelig vurdering ud fra objektive kriterier om kvalitet, pris og leverancehastighed,” skriver selskabet i en pressemeddelelse.

Prodata Mobility udvikler og leverer teknologiske løsninger til den offentlige transportsektor. Virksomheden blev grundlagt i 1985 og har blandt andet leveret løsninger til flere lande, herunder Holland, Brasilien og Rumænien.

I 2023 blev det fysiske Rejsekort brugt på flere end 176 millioner rejser med bus, tog, metro og letbane på tværs af landet. Efter den endelige åbnet af Rejsekort-app’en i september sidste år, blev den frem til starten af december brugt på mere end 4 millioner rejser.

Det fysiske Rejsekort lukkes i 2026