Rejsekort skal skiftes ud med kreditkortet

I en ikke så fjern fremtid vil man kunne checke ind i busser, metro og tog ved blot at bruge sit kreditkort. Hverken en app eller et fysisk Rejsekort bliver nødvendigt. Det fortalte Tina Hørbye Christensen, der er nytiltrådt direktør for Rejsekort & Rejseplan A/S, under Kollektiv Trafik Konferencen i København. Det skriver Version2.dk.

Løsningen benyttes allerede i mange andre europæiske lande, mens vi herhjemme fortsat må lede efter en blå stander, når der skal tjekkes ind eller ud. Med mindre vi bruger app’en, forstås. Men standerne vil forsvinde, når den nye kreditkortløsning er klar.

De blå standere, der blev introduceret for ti år siden, er nemlig ikke teknisk avancerede nok til at kunne håndtere kreditkortløsningen. I stedet skal der opstilles standere med NFC-teknologi, der kan kommunikere med både smartphones, smartwatches og altså kreditkort.

De nye, avancerede standere – og den nye kreditkortløsning – skal efter planen være rullet ud i 2026.

I løbet af oktober afsløres der mere om den store omlægning, som systemet skal igennem. Sammen med planerne åbnes der for et udbud, hvor udviklere og virksomheder kan byde ind på opgaven.

Det er ikke mere end en måneds tid siden at Rejsekort som app blev åbnet for alle danskere over 18 år. Den blev lanceret for en begrænset gruppe brugere tilbage i starten af april måned.

Læs mere:

Rejsekort app åbner for sluserne (4. septemer 2024).

Datatilsynet åbner sag mod app (3. juli 2024).

Rejsekort app anonymiserer ikke brugernes lokation (8. juni 2024).

Datatilsynet kritisk overfor ny Rejsekort app ( 11. april 2024).

Rejsekort som app klar til de første rejsende (9. april 2024).

Rejsekort skal skiftes ud med kreditkortet